Tatjana spog met ander soort goudTatjana Schoenmaker is verloof. (Foto: Tatjana Schoenmaker/Instagram) Die Suid-Afrikaanse swemster en Olimpiese kampioen, Tatjana Schoenmaker, spog nou met goud om haar nek én vinger nadat sy die afgelope naweek die jawoord vir haar kêrel, Joel Smith, tydens ŉ bergklimuitstappie in Kaapstad gegee het. Smith is die Springbok-kaptein, Siya Kolisi, se vrou, Rachel, se broer wat al etlike maande met Schoenmaker uitgaan. Die paartjie het Saterdag foto’s van hul verlowing op sosiale media gedeel. “Ons is verloof. Ek het nie woorde nie. Ek gaan trou met die man van my drome. Ek is in absolute bewondering en dankbaar om die voorreg te hê, eerstens, om jou lief te hê en nou, om ‘n nuwe reis saam met jou te begin,” het die 25-jarige op Instagram geskryf. Sy het verlede maand op sosiale media haar verhouding met Smith bevestig. Schoenmaker het haar Olimpiese debuut in 2021 in Tokio gemaak. Hier het sy ‘n nuwe wêreldrekord in die 200 m-borsslag vir vroue opgestel en die goue medalje verower.